जसवीरेको शीरमा कोठीडाँडा अवस्थित छ । ऐतिहासिक महत्वको यो डाँडोवाट इलाम जिल्लाको सम्पूर्ण भाग दृश्यवलोकन गर्न सकिन्छ । उक्त स्थानमा करिब डेढ सय वर्ष अघि सदारमुकाम रहेको थियो । पूर्वी किराँत प्रदेश अन्तरगत रहेको इलाम जिल्लामा सदरमुकाम राख्ने क्रममा सर्वेक्षण कार्यमा खटी आएका राम कुँवरले सो स्थान छनौट गरेका थिए । कुँवर फर्केपछि जंगबहादुर राणाका छोरी ज्वाँई गजराज सिंह थापा वडाहाकिम भई सोही स्थानमा आइ वसेका थिए । थापा पछि हर्कजङ्ग जबरा वडाहाकिम भएर आएपछि सोहि स्थानमा वसे । हर्कजङ्ग पछि बडाहाकिम भइ आएका भोगे शम्सेरले पछि इलाम बजार मा सदारमुकाम सारेका हुन् । पानीको समस्याका कारण उनले उक्त स्थान छाडेको पाइन्छ । अहिले पनि कोठीडाँडामा भग्नावशेषको रूपमा घर वनाउन प्रयोग गरिएको इटा, बालुवा भेटिन्छ ।